**Wes-Kaap Onderwysdepartement: INGESTELDHEID VIR GROEI-PROGRAM**

**ClassDojo**

**Hoofstuk 1: Mojo ontdek ŉ geheim oor sy brein**

*… ŉ geheim wat vir ewig sy uitkyk op die lewe sal verander*.

Ons storie begin met Mojo, ŉ vriendelike monster wat baie van skool gehou het, veral Wiskunde; tot daar eendag iets baie ontstellends gebeur het – die Wiskunde-vrae het begin moeiliker raak en hy kon nie kop of stert uitmaak nie. Mojo was geskok en dit het in sy gedagtes begin maal dat hy nou maar eenmaal net nie slim genoeg vir skool is nie! Dit het gelyk of sy enigste keuse was om sy sakke te pak en die skool vir ewig te verlaat.

Maar toe hoor hy sy vriendin, Katie, lag.

“Mojo, jy kan nie sommer tou opgooi nie,” het sy gesê.

“Ek het geen ander keuse nie, Katie,” het Mojo gesê. “Jy word óf slim gebore óf nie, en vandag het ek besef dat ek nie slim is nie.”

“Maar Mojo, dit werk nie so nie,” het Katie gesê. “Enigeen kan slim wees; jy moet net hard werk.”

“Dis die belaglikste ding wat ek al ooit gehoor het,” het Mojo gesê.

“Dis glad nie belaglik nie, dis wetenskaplik bewys”, het Katie gesê. Neurowetenskaplikes het na baie jare se studie ŉ ongelooflike geheim ontdek … dat jou brein soos ŉ spier is. As jy moeilike goed probeer baasraak, soos daardie moeilike Wiskunde-somme, kry jou brein die oefening wat dit nodig het om sterker te raak, en dit maak jou slimmer.”

“Maar is dit rerig waar?” het Mojo gevra.

“Natuurlik,” het Katie gesê, “dis soos toe jy ŉ baba was. Jy het nie geweet hoe om te praat nie, maar jy het aangehou en jou brein geoefen totdat jy eendag gepraat het.”

Mojo kon sy ore nie glo nie. As jou brein regtig soos ŉ spier is, beteken dit dat enigeen slimmer kan word – selfs hy? Hy wou vir Katie verder uitvra, maar haar volgende klas het begin en sy moes gaan.

Maar dalk kan jý Mojo se vraag beantwoord. Wat dink jý? Kan Mojo slimmer raak? Wat van jóú?

H’m, dis beslis ŉ interessante vraag!

**Die einde**